次韵張伯子餉柑
作者：崔敦禮
朝代：宋

paragraphs: 儒官窗戶寒，恇怯日出光。
獨冷不可耐，大杓傾鵝黄。
洞庭隔烟波，忽驚風露香。
開門問誰與，知君念荒凉。
芳包照盤新，硬句摩天揚。
山中千頭奴，丹黄麗秋陽。
騷人巧採摘，燦燦簡冊方。
君詩追古作，語壯韵轉彊。
屬和郢中人，凋零不成行。
臨風詠玉臺，噀霧開蜜房。
殷勤此珍餽，玩味媿莫當。
但酌潘公醽，一舉累十觴。